Субанаалы кызы Алымкан

Субанаалы кызы Алымкан (1918-1981) Саймачы. Кочкор районундагы Сөөк-Каракол деген жерде төрөлгөн.

Сабатсыздыгын жойгон. Энесинин уздук нускасын алган. Ал киши да учурунда боз үй көтөрүп, ички-сырткы жасалгаларын нукура салттуулукта кармаган уз болгон. Алымкандын саймачылыгы анын башка чеберчилигин өзүнө оодарып турат. Саймаларынын ортолук оюмунун бир табакчасында чөптөрдүн, гүлдөрдүн, айбанаттардын, канаттуулардын сөлөкөттөрү символдоштурулат да, алар ич ара өзөктөш катыш жасап, биринин көркөм табити бирине өтүп, көркөм оюмчийимдер аларга үстөмдүк кылат. Ошондо төрт «мүйүз оюмдарынын» башынан чыккан эки-үч «карга тырмак оюмунун» ортосунан төрт «карга тырмак оюму» менен «мүйүз оюму» көркөм көчөттүк милдет аткарат. Экинчи табакчада' өсүмдүктөр көркөм каражаттык мааниге ээ. Алардын араларына «суу» түшпөйт. Чебердин четтик көчөттөрүндө «куш оюмунун» ортосунан «карга тырмак көчөтүн» чыгарып «суу» жүргүзүү шарттуу. Экинчи «жээк көчөтүндөгү» гүлдүн түрлөрүнөн турган толкундала «суу» берилген. Көчөт табакчаларынын өзөгүн көбүнчө сары-актан бергенде байчечек гүлдөрү бери чыгат. Ал алты түстү бири-бирине ойдогудай жагызат. Туш кийиздеги сайма көчөттөрү күзгү капка, текчеге бир табакча болуп түшөт.

Катышкан көргөзмөлөрү, кароо-сынактары жана алган сыйлыктары 1966-ж. Кыргыз ССРинин 40 жылдыгына карата республикалык ат майданында боз үйү тигилген. ЭЧЖРКнүн I даражадагы диплому; 1974-ж. Кыргыз ССРинин 50 жылдыгына карата республикалык ат майданында боз үйү тигилген. ЭЧЖРКнүн I даражадагы диплому.

Колдонулган адабияттар
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б.
ISBN 5-89750-080-0
Категория:Инсандар